Diari Oficial de la Generalitat Valenciana


Sumari del DOGV 9634, del 07-07-2023 (2023/7020)

ORDRE 8/5566 DZ 19 de juny, de la Conselleria de Política Territorial, Obres Públiques i Mobilitat per la qual es modifica la concreció i delimitació física d'alguns vials i s'incorporen canvis de titularitat al Catàleg del Sistema Viari de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9634

Data del DOGV
:   07-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7020


Data del document
:   19-06-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * construcció de carreteres
    * xarxa de carreteres
    * planificació de transports
    * legislació

ORDRE 8/3830 WO 19 de juny, de la Conselleria de Política Territorial, Obres Públiques i Mobilitat per la qual es modifica la concreció i delimitació física d'alguns vials i s'incorporen canvis de titularitat al Catàleg del Sistema Viari de la Comunitat Valenciana. [2023/7020]  
Preàmbul  
  
El Decret 46/2019, de 22 de març, del Consell, va aprovar el Catàleg del Sistema Viari de la Comunitat Valenciana, de conformitat amb el que estableix la Llei 6/1991, de la Generalitat, de 27 de març, de carreteres de la Comunitat Valenciana. En el seu article 4 estableix que el sistema d'informació espacial del Catàleg del Sistema del Viari de la Comunitat Valenciana és el contingut en el geoportal de l'Institut Cartogràfic Valencià.  
La disposició final primera del referit Decret 46/2019 habilita la modificació de la concreció i delimitació física dels vials inclosos en el catàleg mitjançant ordre de la conselleria competent en matèria de mobilitat. Referent a això s'han recollit en aquesta ordre les modificacions derivades de diferents actuacions en el viari i la resta dels ajustos definitoris per a una millor concreció física i delimitació dels vials del catàleg.  
Així mateix, l'article 6.4 de l'esmentada Llei 6/1991, en la redacció donada per la Llei 7/2021, de 29 de desembre, de la Generalitat, de mesures fiscals, de gestió administrativa i financera i d'organització de la Generalitat 2022 estableix que «Per ordre de la Conselleria competent en matèria de mobilitat podran incorporar-se al catàleg de carreteres els canvis de titularitat que hagen sigut degudament acordats per les administracions titulars de les vies afectades». Atés que s'han produït alguns canvis de titularitat degudament acordats per les administracions titulars de les vies afectades, resulta necessari procedir a la seua incorporació al catàleg de carreteres i al visor del catàleg de carreteres del geoportal de l'Institut Cartogràfic Valencià de la Generalitat.  
  
La Generalitat té la competència per a aprovar la present ordre a l'empara de l'article 148.1. 5é de la Constitució Espanyola i de l'article 49.1.14 de la Llei orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, d'acord amb el qual la Generalitat té la competència exclusiva en matèria de carreteres i camins l'itinerari dels quals transcórrega íntegrament dins del territori de la Comunitat valenciana.  
D'altra banda, l'article 28.e de la Llei 5/1983, de 30 de desembre, del Consell, determina que entre les funcions dels consellers, hi ha la d'exercir la potestat reglamentària en les matèries pròpies de la conselleria, en forma d'ordres de la conselleria.  
D'acord amb el que es disposa en l'article 11 del Decret 5/2019, de 16 de juny, del president de la Generalitat, pel qual es determina el nombre i la denominació de les conselleries i les seues atribucions, la Conselleria de Política Territorial, Obres Públiques i Mobilitat té assignades, entre altres, les competències en matèria d'obres públiques. Igualment l'article 1.1 del Decret 177/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Política Territorial, Obres Públiques i Mobilitat, estableix que «la Conselleria de Política Territorial, Obres Públiques i Mobilitat és el màxim òrgan del Consell en matèria de vertebració del territori, paisatge, transports, ports, aeroports, costes i obres públiques», i assigna a la Direcció General d'Obres Públiques, Transport i Mobilitat Sostenible les competències establides en l'article 70 de la Llei 5/1983, de 30 de desembre, del Consell, en matèria d'infraestructures públiques viàries.  
  
Aquesta ordre respon als principis de necessitat, eficàcia, proporcionalitat, seguretat jurídica, eficiència i transparència, exigits per la Llei 39/2015, d'1 d'octubre, del procediment administratiu comú de les administracions públiques, i la Llei 1/2022, de 13 d'abril, de la Generalitat, de transparència i bon govern de la Comunitat Valenciana. Es compleixen els principis de necessitat i eficàcia, donat que és necessari realitzar ajustos i actualitzacions en la delimitació, en concret, de huitanta-huit trams inclosos en el Catàleg, motivats fonamentalment per l'execució d'actuacions viàries, i que, així mateix, s'han produït alguns canvis de titularitat degudament acordats per les administracions titulars de les vies afectades, per la qual cosa és necessari i oportú procedir a la seua incorporació al visor del catàleg de carreteres del geoportal de l'Institut Cartogràfic Valencià de la Generalitat. La norma compleix també el principi de proporcionalitat, per contindre la regulació imprescindible per a atendre la necessitat d'incorporar els canvis requerits. De la mateixa manera, s'ajusta al principi de seguretat jurídica, ja que és coherent amb la resta de l'ordenament jurídic. Quant al principi d'eficiència, no s'estableixen més càrregues que les estrictament necessàries.  
  
En aplicació del principi de transparència, s'ha donat publicitat a la iniciativa normativa; s'ha donat audiència a les administracions afectades, en particular, s'ha donat audiència a les diputacions titulars de part de la xarxa local de carreteres del Sistema Viari Valencià, i s'ha publicat l'anunci corresponent en el Diari Oficial de la Generalitat Valenciana en compliment de l'article 133 de la Llei 39/2015, d'1 d'octubre, del procediment administratiu comú de les administracions públiques.  
  
S'han demanat els informes preceptius, especialment el de l'Advocacia de la Generalitat. Per tot això, de conformitat amb els antecedents exposats, i en consideració a les atribucions assenyalades en la Llei 5/1983, de 30 de desembre, del Consell,  
  
  
ORDENE  
  
Article únic  
La incorporació al Catàleg del Sistema Viari de la Comunitat Valenciana de les concrecions i delimitacions físiques que es contenen en l'annex I, taula 1, i la seua repercussió a la llista de carreteres del Catàleg del Sistema Viari Valencià que es contenen en l'annex I, taula 2.  
També la incorporació dels canvis de titularitat degudament acordats per les administracions titulars de les vies afectades, que es contenen en l'annex II, taula 1, i la seua repercussió a la llista de carreteres del Catàleg del Sistema Viari valencià que figura en l'annex II, taula 2.  
  
Finalment, per tal de dotar d'uniformitat el tractament dels elements del sistema viari, la descripció de trams auxiliars i ramals físicament desvinculats del tronc de la carretera, que figuraven en la columna d'observacions en les taules del catàleg publicat en 2019, que es contenen ara amb una denominació específica en l'annex III, taula 1, i la seua repercussió a la llista de carreteres del Catàleg del Sistema Viari Valencià que figura en l'annex III, taula 2.  
Totes aquestes repercussions descrites en les taules número 2 dels diferents annexos hauran de ser incorporades al geoportal de l'Institut Cartogràfic Valencià.  
  
Disposició addicional  
  
Incidència econòmica en la dotació de despesa  
L'aplicació i desenvolupament d'aquesta ordre no podrà tindre cap incidència en els pressupostos de la Generalitat i, en tot cas, haurà de ser atesa amb els mitjans personals i materials de la conselleria competent en matèria de mobilitat.  
  
Disposició final  
  
Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 19 de juny de 2023  
  
La consellera de Política Territorial,  
Obres Públiques i Mobilitat,  
REBECA TORRÓ SOLER